
Comunicat
· Sancţiuni, Şedinţa CNA din data de 26.06.2012  -
Întruniţi în şedinţă publică, membrii Consiliului Naţional al Audiovizualului au hotărât, după analiza rapoartelor de monitorizare întocmite pentru posturile centrale de radio şi televiziune (din a patra săptămână raportată la toată campania electorală) cu privire la respectarea prevederilor Deciziei CNA nr. 195/ 24.04.2012, coroborate cu dispoziţiile Legii nr. 67 din 25 martie 2004, republicată pentru alegerea autorităţilor administraţiei publice, sancţionarea următorilor radiodiodifuzori:
· OTV  – amendă în cuantum de 200.000 lei pentru dezechilibre constatate atât în emisiuni electorale, precum şi în emisiuni de dezbatere electorală. Radiodifuzorul a încălcat prevederile art. 3 alin. 2 din Legea audiovizualului nr. 504/2002 („Toţi furnizorii de servicii media audiovizuale au obligaţia să asigure informarea obiectivă a publicului prin prezentarea corectă a faptelor şi evenimentelor şi să favorizeze libera formare a opiniilor.”), coroborate cu cele ale art. 63 alin. 2, art. 66 alin. 1 şi ale art. 71 din Legea nr. 67/ 2004. Sancţiunea include şi încălcarea, în emisiunea „Alupei în acţiune” difuzată în perioada 7 -10.06.2012, aceloraşi acte normative. Potrivit art. 63 alin. 2 radiodifuzorii au obligaţia ”să asigure, în cadrul serviciilor de programe audiovizuale, desfăşurarea unei campanii electorale echitabile, echilibrate şi corecte”.   Art. 71 stipulează: „Cu 48 de ore înainte de ziua votării sunt interzise: a) prezentarea de sondaje de opinie sau difuzarea de spoturi de publicitate electorală; b) invitarea sau prezentarea candidaţilor în programe, cu excepţia situaţiilor prevăzute la art. 73 alin. (4); c) comentarii privind campania electorală.”;
· Antena 3 – amendă în cuantum de 50.000 de lei pentru dezechilibrele constatate în emisiunile electorale, de dezbatere electorală şi de ştiri electorale în ultima săptămână de campanie electorală, precum şi pentru încălcarea altor prevederi ale Legii nr. 67/ 2004 privind alegerea autorităţilor locale. În sancţiune s-a reţinut şi nerespectarea dispoziţiilor art. 66 şi art. 71 din Legea nr. 67/ 2004 în cadrul emisiunii „Vorbe grele” difuzată în data de 8.06.2012 şi în ediţia emisiunii informative „România la vot”, difuzată în data de 10.06.2012;
· Realitatea TV – amendă în cuantum de 25.000 de lei pentru încălcarea prevederilor art. 63 alin. 2, art. 65, art. 67 şi ale art. 71 din Legea nr. 67/ 2004 pentru dezechilibrele constatate în emisiunile electorale, de dezbatere electorală şi de ştiri electorale în ultima săptămână de campanie electorală). În sancţiune s-au luat în consideraţie şi comentariile cu caracter electoral din emisiunea „În realitate eşti mai bun” difuzată în data de 09.06.2012 şi în cadrul „Ediţiei speciale – TU decizi!” difuzată în data de 10.06.2012;

· TVR 1 – amendă în cuantum de 30.000 de lei (pentru dezechilibre constatate în emisiuni electorale şi în emisiuni de dezbatere electorală);
· TVR 3 – amendă în cuantum de 30.000 de lei (pentru dezechilibre constatate în emisiuni electorale şi în emisiuni de dezbatere electorală);
· TVR Info – amendă în cuantum de 25.000 de lei (pentru dezechilibre constatate în emisiuni electorale şi în emisiuni de dezbatere electorală);
· Etno TV – somaţie publică (pentru dezechilibre constatate în emisiuni electorale);
· Radio România Actualităţi – somaţie publică (pentru dezechilibrele constatate în emisiunile de dezbatere electorală);
· Radio Bucureşti  FM – somaţie publică (pentru dezechilibrele constatate în emisiuni de ştiri şi emisiunile electorale).
De asemenea, postul România TV a fost sancţionat cu amendă în cuantum de 10.000 de lei pentru încălcarea prevederilor art. 3 alin. 1 şi 2 din Legea audiovizualului nr. 504/2002 şi cele ale art. 66 alin 1 lit. a din Codul de reglementare a conţinului audiovizual. În emisiunea „Secrete de stat” difuzată în data de 20.04.2012, radiodifuzorul nu a respectat prevederile art. 66 din Codul de reglementare a conţinutului audiovizual, potrivit cărora „În programele de ştiri şi dezbateri informarea în probleme de interes public, de natură politică, economică, socială sau culturală, trebuie să respecte următoarele principii: a) asigurarea imparţialităţii, echilibrului şi favorizarea liberei formări a opiniilor, prin prezentarea principalelor puncte de vedere aflate în opoziţie, în perioada în care problemele sunt în dezbatere publică.”
CNA a aprobat solicitarea de licenţă audiovizuală prin prin reţele de comunicaţii electronice pentru ETV Cluj.
CNA  invită vineri 29 iunie 2012, ora 10:00, responsabilii editoriali ai radiodifuzorilor la o reuniune informală privind modul în care a fost reflectată campania electorală pentru alegerea autorităţilor administraţiei publice locale în baza Legii nr. 67 din 25 martie 2004, republicată. De asemenea, vor avea loc discuţii privind perspectiva reflectării campaniei electorale pentru alegerile Camerei Deputaţilor şi Senatului având în vedere prevederile Legii nr. 35/ 2008. 

Biroul Comunicare şi Relaţii cu Publicul
Şef Birou,
Mihaela TICĂ
 M.P.

